สำนักงานทรัพยากรน้ำแห่งชาติ ยืนยันช่วงหน้าแล้งนี้มีปริมาณน้ำเพียงพอต่อการอุปโภค-บริโภค พร้อมเฝ้าระวังพื้นที่เสี่ยงขาดแคลนน้ำ
นายสำเริง แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) กล่าวถึงมาตรการป้องกันและบรรเทาผลกระทบพื้นที่เสี่ยงขาดแคลนน้ำในช่วงหน้าแล้ง ภาพรวมปริมาณน้ำเพื่อการอุปโภค-บริโภคมีเพียงพอตลอดปีนี้ แต่ยังพบมีพื้นที่เสี่ยงขาดแคลนน้ำ 20 สาขา ในพื้นที่ 18 จังหวัด ประกอบด้วย ภาคเหนือ 6 จังหวัด คือ แม่ฮ่องสอน เชียงราย เชียงใหม่ สุโขทัย พิษณุโลก เพชรบูรณ์ // ภาคตะวันออกเฉียงเหนือ 6 จังหวัด คือ นครราชสีมา หนองบัวลำภู บุรีรัมย์ มหาสารคาม ขอนแก่น ร้อยเอ็ด // ภาคตะวันออก 3 จังหวัด คือ ฉะเชิงเทรา ชลบุรี จันทบุรี // ภาคใต้ 3 จังหวัด คือ สุราษฏร์ธานี พังงา ภูเก็ต         เบื้องต้นหน่วยงานที่เกี่ยวข้องได้เร่งปัญหาแล้ว เช่น มาตรการจ่ายน้ำเป็นช่วงเวลา ลดแรงดันและสูบทอยน้ำเพื่อเก็บกักไว้ในแหล่งน้ำใกล้เคียง ทำฝายชั่วคราว และมีแผนซื้อน้ำจากเอกชน และเฝ้าระวังนอกเขตพื้นที่ให้บริการขาดแคลนน้ำ 7 จังหวัด ในพื้นที่ 15 อำเภอ         สทนช. ได้กำชับเฝ้าระวังเตรียมความพร้อมเชิงป้องกัน และจัดทำข้อมูลและแผนที่แสดงแหล่งน้ำบริเวณใกล้เคียงพื้นที่เสี่ยงในรัศมี 50 กิโลเมตร ขณะที่ภาคเกษตรกรรมในพื้นที่เสี่ยงการขาดแคลนน้ำนอกเขตชลประทาน กรมส่งเสริมการเกษตรได้ลงพื้นที่สำรวจ พบมี 11 จังหวัด 26 อำเภอ 71 ตำบล พื้นที่ 151,552 ไร่ ได้ปรับเปลี่ยนการปลูกพืชใช้น้ำน้อยและมีปริมาณน้ำเพียงพอสำหรับปลูกพืชตามมาตรการไม่มีการเพาะปลูกเพิ่มเติม สำหรับพื้นที่การเพาะปลูกข้าว รอบที่ 2 พบในเขตชลประทาน 32 จังหวัด ปลูกเกินแผน 1.18 ล้านไร่ และนอกเขตชลประทาน 7 จังหวัด ปลูกเกินแผน 133,702 ไร่ รวมทั้งประเทศมี 36 จังหวัด ปลูกเกินแผน 1.32 ล้านไร่        รองเลขาธิการสำนักงานทรัพยากรน้ำแห่งชาติ (สทนช.) กล่าวย้ำว่า กรมป้องกันและบรรเทาสาธารณภัย ได้ประกาศพื้นที่เขตการให้ความช่วยเหลือผู้ประสบภัยพิบัติภัยแล้งแล้ว 3 จังหวัด 8 อำเภอ 30 ตำบล พบ จ.ร้อยเอ็ด 2 อำเภอ 2 ตำบล จ.ศรีสะเกษ 3 อำเภอ 5 ตำบล เป็นพื้นที่ที่ได้รับผลกระทบขาดแคลนน้ำอุปโภค-บริโภค และ จ.ตราด 3 อำเภอ 23 ตำบล ขาดแคลนน้ำเพื่อการเกษตร โดยกรมทรัพยากรน้ำและกรมทรัพยากรน้ำบาดาลเร่งดำเนินการหาแหล่งน้ำบริเวณใกล้เคียงพื้นที่เสี่ยงในรัศมี 50 กิโลเมตรตามที่ สทนช. ได้จัดส่งข้อมูลและแผนที่แสดงแหล่งน้ำ และจัดเตรียมรถบรรทุกน้ำจากหน่วยงานสนับสนุนในพื้นที่เพิ่มเติมกรณีปริมาณน้ำต้นทุนในแหล่งน้ำไม่เพียงพอแล้ว